CELEX: 32020D2127
Language: lt
Date: 2020-12-16 00:00:00
Title: Komisijos įgyvendinimo sprendimas (ES) 2020/2127 2020 m. gruodžio 16 d. kuriuo iš dalies keičiamas Komisijos įgyvendinimo sprendimas (ES) 2019/541 dėl patvirtintoms biržoms ir pripažintiems rinkos operatoriams Singapūre taikomos teisinės ir priežiūros sistemos lygiavertiškumo pagal Europos Parlamento ir Tarybos reglamentą (ES) Nr. 600/2014 (Tekstas svarbus EEE)

2020 12 17   
               
               
                  LT
               
               
                  Europos Sąjungos oficialusis leidinys
               
               
                  L 426/65
               
            
         KOMISIJOS ĮGYVENDINIMO SPRENDIMAS (ES) 2020/2127
         2020 m. gruodžio 16 d.
         kuriuo iš dalies keičiamas Komisijos įgyvendinimo sprendimas (ES) 2019/541 dėl patvirtintoms biržoms ir pripažintiems rinkos operatoriams Singapūre taikomos teisinės ir priežiūros sistemos lygiavertiškumo pagal Europos Parlamento ir Tarybos reglamentą (ES) Nr. 600/2014
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2014 m. gegužės 15 d. Europos Parlamento ir Tarybos reglamentą (ES) Nr. 600/2014 dėl finansinių priemonių rinkų, kuriuo iš dalies keičiamas Reglamentas (ES) Nr. 648/2012 (1), ypač į jo 28 straipsnio 4 dalį,
         kadangi:
         
                     (1)
                  
                  
                     Reglamento (ES) Nr. 600/2014 28 straipsnio 1 dalyje nurodytos prekybos vietos, kuriose finansų sandorio šalys, apibrėžtos Europos Parlamento ir Tarybos reglamento (ES) Nr. 648/2012 (2) 2 straipsnio 8 dalyje, ir ne finansų sandorio šalys, atitinkančios Reglamento (ES) Nr. 648/2012 10 straipsnio 1 dalies b punkte nurodytas sąlygas, gali sudaryti sandorius dėl išvestinių finansinių priemonių, priskiriamų prie tos išvestinių finansinių priemonių klasės, kuriai taikoma prekybos pareiga. Prekybos vietos, kuriose tokie sandoriai gali būti sudaromi, yra reguliuojamos rinkos, daugiašalės prekybos sistemos (DPS), organizuotos prekybos sistemos (OPS) ir trečiųjų valstybių prekybos vietos, kurioms, kaip pripažino Komisija, toje trečiojoje valstybėje taikomi lygiaverčiai teisiniai reikalavimai ir veiksminga priežiūra. Taip pat reikalaujama, kad atitinkama trečioji valstybė nustatytų veiksmingą lygiavertę prekybos vietų, kuriose pagal Europos Parlamento ir Tarybos direktyvą 2014/65/ES (3) leista prekiauti, pripažinimo sistemą;
                  
               
                     (2)
                  
                  
                     pagal Reglamento (ES) Nr. 600/2014 28 straipsnio 4 dalį Komisija įgyvendinimo sprendimu (ES) 2019/541 (4) nustatė, kad Singapūre įsteigtoms patvirtintoms biržoms ir pripažintiems rinkos operatoriams, kuriems veiklos leidimą suteikė Singapūro pinigų institucija, taikoma teisine ir priežiūros sistema užtikrinama, kad jie atitiktų teisiškai privalomus reikalavimus, kurie yra lygiaverčiai Sąjungos prekybos vietoms taikomiems reikalavimams, keliamiems pagal Direktyvą 2014/65/ES, Europos Parlamento ir Tarybos reglamentą (ES) Nr. 596/2014 (5) ir Reglamentą (ES) Nr. 600/2014, ir kurių atžvilgiu Singapūre taikoma veiksminga priežiūra ir vykdymo užtikrinimas;
                  
               
                     (3)
                  
                  
                     Įgyvendinimo sprendimo (ES) 2019/541 priede nurodytas patvirtintų biržų ir pripažintų rinkos operatorių sąrašas gali būti atnaujintas, kad prireikus į Reglamento (ES) Nr. 600/2014 28 straipsnio 4 dalyje nustatytą lygiavertiškumo sprendimo taikymo sritį būtų įtrauktos papildomos patvirtintos biržos ir pripažinti rinkos operatoriai Singapūre arba kad patvirtintos biržos ir pripažinti rinkos operatoriai būtų išbraukti iš sąrašo. Komisija gali bet kuriuo metu atlikti specialią peržiūrą, kai dėl atitinkamų pokyčių Komisijai būtina iš naujo įvertinti tuo sprendimu nustatytą lygiavertiškumą. Remdamasi reguliarios arba specialios peržiūros išvadomis, Komisija gali nuspręsti iš dalies pakeisti arba panaikinti tą sprendimą bet kuriuo metu, visų pirma tuo atveju, kai pokyčiai turi įtakos sąlygoms, kuriomis remiantis tas sprendimas priimtas;
                  
               
                     (4)
                  
                  
                     nuo Įgyvendinimo sprendimo (ES) 2019/541 priėmimo keli papildomi Singapūre įsteigti pripažinti rinkos operatoriai gavo Singapūro pinigų institucijos leidimą prekiauti išvestinėmis finansinėmis priemonėmis, priskiriamomis prie tos išvestinių finansinių priemonių klasės, kuriai taikoma prekybos pareiga. Atsižvelgiant į iš Singapūro pinigų institucijos gautą informaciją, papildomi pripažinti rinkos operatoriai atitinka teisiškai privalomus reikalavimus, kurie Įgyvendinimo sprendime (ES) 2019/541 nustatyti kaip lygiaverčiai Sąjungos prekybos vietoms taikomiems reikalavimams, nustatytiems Direktyvoje 2014/65/ES. Todėl Komisija mano, kad tikslinga atnaujinti patvirtintų biržų ir pripažintų rinkos operatorių sąrašą, nustatytą Įgyvendinimo sprendime (ES) 2019/541, kuris turėtų būti iš dalies pakeistas siekiant įtraukti papildomus Singapūre įsisteigusius pripažintus rinkos operatorius, kuriems leidimą išdavė Singapūro pinigų institucija;
                  
               
                     (5)
                  
                  
                     šiame sprendime nustatytos priemonės atitinka Europos vertybinių popierių komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimo (ES) 2019/541 priedas pakeičiamas šio sprendimo priedo tekstu.
         
         
            2 straipsnis
            Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2020 m. gruodžio 16 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 173, 2014 6 12, p. 84.
         
            (2)  2012 m. liepos 4 d. Europos Parlamento ir Tarybos reglamentas (ES) Nr. 648/2012 dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų (OL L 201, 2012 7 27, p. 1).
         
            (3)  2014 m. gegužės 15 d. Europos Parlamento ir Tarybos direktyva 2014/65/ES dėl finansinių priemonių rinkų, kuria iš dalies keičiamos Direktyva 2002/92/EB ir Direktyva 2011/61/ES (OL L 173, 2014 6 12, p. 349).
         
            (4)  2019 m. balandžio 1 d. Komisijos įgyvendinimo sprendimas (ES) 2019/541 dėl patvirtintoms biržoms ir pripažintiems rinkos operatoriams Singapūre taikomos teisinės ir priežiūros sistemos lygiavertiškumo pagal Europos Parlamento ir Tarybos reglamentą (ES) Nr. 600/2014 (OL L 93, 2019 4 2, p. 18).
         
            (5)  2014 m. balandžio 16 d. Europos Parlamento ir Tarybos reglamentas (ES) Nr. 596/2014 dėl piktnaudžiavimo rinka (Piktnaudžiavimo rinka reglamentas) ir kuriuo panaikinama Europos Parlamento ir Tarybos direktyva 2003/6/EB ir Komisijos direktyvos 2003/124/EB, 2003/125/EB ir 2004/72/EB (OL L 173, 2014 6 12, p. 1).
      
      
         
            PRIEDAS
            Patvirtintos biržos, kurioms Singapūro pinigų institucija išdavė leidimą ir kurios yra laikomos lygiavertėmis prekybos vietoms, kaip apibrėžta Direktyvoje 2014/65/ES:
            
                        1)
                     
                     
                        
                           Asia Pacific Exchange Pte Ltd;
                     
                  
                        2)
                     
                     
                        
                           ICE Futures Singapore Pte Ltd;
                     
                  
                        3)
                     
                     
                        
                           Singapore Exchange Derivatives Trading Limited.
                     
                  
               Pripažinti rinkos operatoriai, kuriems Singapūro pinigų institucija išdavė leidimą ir kurie yra laikomi lygiaverčiais prekybos vietoms, kaip apibrėžta Direktyvoje 2014/65/ES:
            
            
                        1)
                     
                     
                        
                           Cleartrade Exchange Pte Ltd;
                     
                  
                        2)
                     
                     
                        
                           Tradition Singapore (Pte) Ltd;
                     
                  
                        3)
                     
                     
                        
                           BGC Partners (Singapore) Ltd;
                     
                  
                        4)
                     
                     
                        
                           GFI Group Pte Ltd;
                     
                  
                        5)
                     
                     
                        
                           ICAP AP (Singapore) Pte Ltd;
                     
                  
                        6)
                     
                     
                        
                           Tullet Prebon (Singapore) Ltd;
                     
                  
                        7)
                     
                     
                        
                           Nittan Capital Singapore Pte Ltd;
                     
                  
                        8)
                     
                     
                        Bloomberg Tradebook Singapore Pte. Ltd.